Εκδρομή 8-6-2019.

Συνεπής στις επιταγές της εποχής μου και στις σοφιστείες των μεγαλύτερων ,που έλεγαν με στόμφο « ουδεις εζημιώθη αγοράζοντας γη» ! αποφάσισα κι εγώ να αγοράσω ένα «αγροτεμάχιο» στο Τρίκορφο.

 Δεν ήξερα καν που βρίσκεται το Τρίκορφο, όπως και οι υπόλοιποι φαντάζομαι, δεν είχα σχέση με χωράφια και αγροτεμάχια , αλλά η εικόνα μιας προσοδοφόρας επένδυσης και μελλοντικής εξασφάλισης των παιδιών μου ,φάνταζε δελεαστική.

Χθες λοιπόν .μετά από περίπου 20 χρόνια ,ήλθε η ώρα να γνωρίσω τον τόπο ,που με είχε κάνει να νοιώσω αλληλοσυγκρουόμενα συναισθήματα ,όπως φαντάζομαι και όλοι οι άλλοι ,όσοι θεω ρούμαστε μέλη του συλλόγου. Ετσι έλαβα μέρος στην επίσκεψη –εκδρομή στο Τρίκορφο.

Στην αρχή ,για όσους συμμετείχαμε ,υπήρχε μια «παγωμάρα», μια δυσπιστία ,σαν να πλανιόταν στον αέρα η αίσθηση του « τι ήθελα να τρέχω μες στη ζέστη ? τι ψάχνω στα χαμένα …» κι άλλες τέτοιες σκέψεις.

Οσο όμως περνούσε η ώρα ,όσο άρχισαν να δένουν οι παρέες , τα πρώτα γέλια, οι διηγήσεις και κυρίως το να αναγνωρίζεις στα λόγια του άλλου τα δικά σου συναισθήματα , η ζέστη πια δεν είχε σχέση με τον καιρό αλλά με τη διάθεση μας .

Φθάνοντας πια στο μέρος ,που είχε οριοθετηθεί με ενέργειες του προέδρου και των συνεργατών του ,σαν ΙΔΙΟΚΤΗΣΙΑ ΜΑΣ ,κατάλαβα ο άνθρωπος έχει ανάγκη να λέει για ένα κομμάτι γης « **αυτό είναι δικό μου».**

Ακόμα και τα σπαρμένα στάχυα, που στο πέρασμα μας έγερναν τα κεφαλάκια τους ήταν σαν να καλωσόριζαν τα αφεντικά ,που ήλθαν να τα επισκεφθούν. Δεν είναι τυχαίο ,που φεύγοντας ,όλοι πήραμε λίγα στάχυα στο σπίτι μας για να μας θυμίζουν ότι στη Φωκίδα ένα κομμάτι γης είναι δικό μας.

Μα το πιο σπουδαίο που πήραμε στο τελείωμα αυτής της επίσκεψης που εξελίχτηκε σε όμορφη εκδρομή ήταν η ζεστασιά στις καρδιές μας όταν καθίσαμε να φάμε ,η άνεση πια στις κουβέντες μας ,η αίσθηση ότι και οι άλλοι συμμερίζονται τα ίδια συναισθήματα ,τις ίδιες ανησυχίες .

 Και για να μην σας κουράζω άλλο ,πέρα από τις ευχαριστίες μας στον πρόεδρο, που το οργάνωσε και τη προσδοκία άλλων συναντήσεων τώρα πια θα λέω στους επόμενους: « Ουδεις εζημιώθη πλησιάζοντας ανθρώπους»

 Αθήνα 9-6-2019

 Έρση Ξηνταροπούλου